Author: administrator
Last saved by: viktoria.radvanska
Company: Abyss

Predkladacia správa

Ministerstvo hospodárstva SR predkladá na rokovanie vlády SR „Návrh na zmenu a doplnenie uznesenia vlády SR č. 388 z 11. júna 2008 k návrhu na prístup Slovenskej republiky k Medzinárodnej dohode o tropickom dreve z roku 2006“ (ďalej len dohoda). Vláda Slovenskej republiky na svojom zasadnutí dňa 11. júna 2008 schválila uznesením č. 388 návrh na prístup Slovenskej republiky k Medzinárodnej dohode o tropickom dreve z roku 2006 a odporučila prezidentovi Slovenskej republiky podpísať listinu o prístupe Slovenskej republiky k uvedenej dohode po vyslovení súhlasu Národnej rady Slovenskej republiky. Návrh na zmenu a doplnenie uznesenia vlády SR č. 388 z 11. júna 2008 predkladá ministerstvo hospodárstva vzhľadom na skutočnosť, že Slovenská republika patrí medzi štáty, ktoré sa zúčastnili Konferencie OSN o dojednaní dohody nahrádzajúcej dohodu o tropickom dreve z roku 1994, u ktorých sa preto predpokladá vyjadrenie vôle stať sa zmluvnou stranou dohody definitívnym podpisom alebo podpisom s výhradou ratifikácie. Po podpise dohody budú príslušné ratifikačné listiny uložené u depozitára dohody, generálneho tajomníka OSN. S Medzinárodnou dohodou o tropickom dreve z roku 2006 vyslovila súhlas aj Národná rada Slovenskej republiky svojím uznesením č. 1036 dňa 18. septembra 2008. Ministerstvo zahraničných vecí Slovenskej republiky zaujalo stanovisko, že vzhľadom na znenie článku 86 písm. d) Ústavy Slovenskej republiky, podľa ktorého do pôsobnosti Národnej rady Slovenskej republiky patrí pred ratifikáciou vyslovovať súhlas s medzinárodnými zmluvami a v nadväznosti na uvedené uznesenie Národnej rady Slovenskej republiky, ktorým bol súhlas už daný, nie je potrebné návrh opätovne predkladať Národnej rade Slovenskej republiky. Predložený materiál nemá vplyv na verejné financie, na obyvateľov, hospodárenie podnikateľskej sféry a iných právnických osôb, ani vplyv na životné prostredie, na zamestnanosť, na podnikateľské prostredie a na informatizáciu spoločnosti.